Ông Ûi-tiong

**Ông Ûi-tiong** () sī Tâi-oân Tâi-tang-koān chhut-sin ê A-bí-cho̍k chit-gia̍p iá-kiû soán-chhiú, siú-pī ūi-tì sī tâu-chhiú. bo̍k-chêng tī Tiong-hôa Chit-pāng Tâi-kǹg Hiông-eng hāu-le̍k, chìn-chêng bat hāu-le̍k kòe Bí-kok Chit-pāng Phit-chu-pó Hái-chha̍t, Bi̍t-óa-ki Kek-chiú-lâng, Ò-khek-lân Ūn-tōng-ka, Hân-kok Chit-pāng NC Khióng-liông, Tiong-hôa Chit-pāng Bī-choân Liông. I tī 2014 nî chiâⁿ-chò Tâi-oân tē-11-ūi phah ji̍p-khì Bí-kok Chit-pāng Tāi-liân-bêng ê soán-chhiú, mā sī Tāi-liân-bêng sú-siōng thâu-chi̍t-ūi thàu-kòe , tùi Sin-lâng Liân-bêng ti̍t-chiap ji̍p--khì Tāi-liân-bêng ê kiû-oân. Lēng-gōa, i tī 2018 nî ka-bêng Hân-kok Chit-pāng NC Khióng-liông, chiâⁿ-chò Hân-kok Chit-pāng sú-siōng thâu-chi̍t-ê Tâi-oân chhut-sin ê soán-chhiú.

In a-hiaⁿ Ông Io̍k-lîm kāng-khoán sī chit-pāng tâu-chhiú, bo̍k-chêng nn̄g hiaⁿ-tī lóng tī Tiong-hôa Chit-pāng Tâi-kǹg Hiông-eng.

## Seng-gâi
Ông Ûi-tiong tī Tâi-oân Tâi-tang-koān chhut-sì, tī Ko-hiông-chhī Kong-san-khu tōa-hàn.

### Phit-chu-pó Hái-chha̍t
2011 nî 6 goe̍h, Phit-chu-pó Hái-chha̍t thê-chhut í 35-bān Bí-kim ê chhiam-iok-kim beh kā Ông Ûi-tiong chhiam--lo̍h-lâi. Tān-sī tī 7 goe̍h Hô-lân Káng-kháu-poe kiat-sok liáu-āu, in-ūi thé-kiám ê sî hoat-hiān kin-tòa tio̍h-siong, goân-té thê-chhut ê ha̍p-iok sûi sit-hāu. Hái-chha̍t-tūi tông-ì chi-hù chhiú-su̍t kah ho̍k-kiān ê hùi-iōng, lēng-gōa thê-kiong chi̍t-hūn chhiam iok-kim 5-bān Bí-kim ê ha̍p-iok chhiam--loeh. Ông Ûi-tiong chhiam-iok liáu-āu sûi tī Bí-kok tāng chhiú-su̍t kah ho̍k-kiān, āu--lâi khoe-ho̍k chêng-hóng chin hó, kiû-sok mā ē-tàng chhiau-kòe 150km/h.

2013 nî kiû-kùi, tī Hái-chha̍t-tūi Sin-lâng Liân-bêng thâu-chi̍t-pái chèng-sek chhut-sài, lóng-chóng chhut-sài 12-tiûⁿ.

### Bi̍t-óa-ki Kek-chiú-lâng
Ông Ûi-tiong bat in-ūi tio̍h-siong tiông-sin chhiam-iok, hû-ha̍p  (Rule 5 Draft) ê chu-keh. 2013 nî 12 goe̍h 12, Bi̍t-óa-ki Kek-chiú-lâng soán-tio̍h Ông Ûi-tiong, teng-lo̍k tī 25-lâng miâ-toaⁿ lāi-té, tān-sī chiàu kui-tēng lâi kóng, nā tī 2014 nî kiû-kùi, Bi̍t-óa-ki Kek-chiú-lâng kā i sóa-chhut 25-lâng miâ-toaⁿ a̍h-sī chhut-sài sî-kan put-chiok, tio̍h ài kā hêng hō͘ Phit-chu-pó Hái-chha̍t.

2014 nî, tī Tāi-liân-bêng chhun-hùn jia̍t-sin-sài lāi-té, í tiòng-kè tâu-chhiú chhut-tiûⁿ. 3 goe̍h 25, Bi̍t-óa-ki Sin-bûn Ōe-pò pò-tō, siōng-bóe 4-miâ kēng-cheng gû-tiâu 3-se̍k ê ūi-tì, kî-tiong chiàⁿ-tâu Rob Wooten hŏng pàng--lo̍h-khì, Ông Ûi-tiong kah Zach Duke, Will Smith 3-ê lâng khak-tēng lâu tī Tāi-liân-bêng khui-kùi 25-lâng miâ-toaⁿ. Tī 2014 nî kiû-kùi, hŏng tēng-ūi chò tn̂g tiòng-kè tâu-chhiú.

2014 nî kiû-kùi, Ông Ûi-tiong tī Tāi-liân-bêng lóng-chóng chhut-sài 14-tiûⁿ, tâu 17.1-kio̍k, hông-gū-lu̍t 10.90, 7 goe̍h-chhe tī 25-lâng miâ-toaⁿ móa 90-kang liáu-āu, in-ūi keng-thâu tio̍h-siong sóa-khì 15-kang siong-peng miâ-toaⁿ, 9 goe̍h khok-pian koh tńg--khì Tāi-liân-bêng, hû-ha̍p Kui-chek 5 ê kui-tēng, khak-tēng āu-chi̍t-tang thang kè-sio̍k lâu tī Kek-chiú-lâng-tūi.

2015 nî kiû-kùi khai-sí, Ông Ûi-tiong tī 2015 nî 3 goe̍h 11 hŏng pàng--lo̍h-khì Sió-liân-bêng, tī Ko-kai 1a1 í sian-hoat tâu-chhiú sin-hūn chhut-sài.

2017 nî 7 goe̍h 30, Ông Ûi-tiong hō͘ Bi̍t-óa-ki Kek-chiú-lâng tiông-sin kiò-khì Tāi-liân-bêng.

2018 nî 1 goe̍h 27, Bi̍t-óa-ki Kek-chiú-lâng soan-pò͘ kā Ông Ûi-tiong chū 40-lâng miâ-toaⁿ lāi-té sek-chhut, thang-hó kā khong-kan lâu hō͘ gōa-iá chhiú Lorenzo Cain, pēng-chhiáⁿ kā Ông Ûi-tiong ê ha̍p-iok bē hō͘ Hân-kok Chit-pāng NC Khióng-liông. NC Khióng-liông kah Ông Ûi-tiong chhiam--loeh 1-tang 70-bān Bí-kim ê ha̍p-iok, lēng-gōa koh-ū 20-bān Bí-kim ê kek-lē chióng-kim.

### NC Khióng-liông
2018 nî 3 goe̍h 24, tī Hân-kok Chit-pāng NC Khióng-liông ê khai-bō͘ chiàn tang-tiong, tī chú-tiûⁿ Má-san Chong-ha̍p Ūn-tōng-tiûⁿ Iá-kiû-tiûⁿ (-) sian-hoat tùi-chiàn LG Siang-seⁿ-á, chiâⁿ-chò thâu-chi̍t-ūi tī Hân-kok Chit-pāng chhut-sài ê Tâi-oân soán-chhiú. Chit-tiûⁿ pí-sài chú-tâu 7-kio̍k tit-tio̍h sèng-tâu, hŏng khà 6-ki an-táⁿ, sit 1-hun, ū 6-pái săn-sín, kiû-sok siōng-kín ū 153 km/h, pēng-chhiáⁿ tit-tio̍h tan-tiûⁿ MVP. 5 goe̍h 5 hō in-ūi tò-chhiú bô-sóng-khoài lo̍h-khì jī-kun, keng-kòe MRI kiám-cha liáu-āu hoat-hiān sī chhiú-āu-khiau ū kut-chhì ê būn-tê, m̄-koh phêng-kó͘ liáu-āu m̄-bián hioh-khùn tī-liâu, beh tī jī-kun kè-sio̍k tiâu-chéng, tī 5 goe̍h 18 tńg-khì it-kun chhut-sài. 7 goe̍h koh in-ūi tò-chhiú keng-thâu tio̍h-siong hŏng pàng--lo̍h-khì jī-kun, āu--lâi tī 9 goe̍h-chhe tńg-khì it-kun chhut-sài. 11 goe̍h bô tit-tio̍h NC kiû-thoân sio̍k-iok lī-tūi.

### Ò-khek-lân Ūn-tōng-ka
2019 nî 2 goe̍h 2 hō, Ông Ûi-tiong kah Ò-khek-lân Ūn-tōng-ka chhiam--loeh Sió-liân-bêng ha̍p-iok, chèng-sek tńg--khì Bí-kok Chit-pāng, pēng-chhiáⁿ koh ū chham-ka Tāi-liân-bêng chhun-hùn.

Tī Tāi-liân-bêng chhun-hùn sui-jiân chhut-sài 3-tiûⁿ bô sit-hun, tān-sī khui-kùi oân-á tùi 3A chhut-hoat, chhut-sài 16-tiûⁿ lóng-sī hō͘-oān, hông-gū-lu̍t 3.75, tit-tio̍h 1-sèng 1-pāi, 2-tiong-kè, 1-kiù-oān, 24-kio̍k hŏng khà 24-ki an-táⁿ, sàng-chhut 22-pái săn-sín.

2019 nî 5 goe̍h 25 Ông Ûi-tiong peh khí--lih Tāi-liân-bêng, chiâⁿ-chò Ūn-tōng-ka tūi-sú thâu-chi̍t-ūi Tâi-oân-che̍k Tāi-liân-bêng kiû-oân.

2019 nî 7 goe̍h 4 hō Ūn-tōng-ka chú-tiûⁿ tùi-chiàn Siang-siâⁿ-tūi ê pí-sài lāi-té, Ông Ûi-tiong tiòng-kè 2.1-kio̍k bô hŏng khà-chhut an-táⁿ bô sit-hun, tú-á-hó Ūn-tōng-ka tī 5-kio̍k āu-pòaⁿ chhiau-chiân pí-hun, pēng-chhiáⁿ bóe--á í 7 pí 2 phah iâⁿ, Ông Ûi-tiong tit-tio̍h Tāi-liân-bêng seng-gâi thâu-chi̍t-ê sèng-tâu.

2019 nî 8 goe̍h 19 Ūn-tōng-ka kā Ông Ûi-tiong pàng--lo̍h-khì 3A, pēng-chhiáⁿ tī 8 goe̍h 29 kā DFA.

### Phit-chu-pó Hái-chha̍t
2019 nî 8 goe̍h 31, Phit-chu-pó Hái-chha̍t chū Ūn-tōng-ka ê niū-tō͘ miâ-toaⁿ soán tio̍h Ông Ûi-tiong. Tī hāu-le̍k Hái-chha̍t-tūi kî-kan, Ông Ûi-tiong í hō͘-oān sin-hūn tit-tio̍h 2-tiûⁿ sèng-tâu. I tī 11 goe̍h 2 hō chiâⁿ-chò chū-iû kiû-oân.

2019 nî kiû-kùi Ông Ûi-tiong tī Tāi-liân-bêng chhut-sài 25-tiûⁿ, lóng-sī hō͘-oān chhut-sài, lóng-chóng tâu 31.0-kio̍k, 3-sèng 0-pāi, hông-gū-lu̍t 3.77.

### Bī-choân Liông
2020 nî siū-tio̍h COVID-19 éng-hióng, tì-sú Bí-kok Sió-liân-bêng sài-kùi oân-choân chhú-siau, Ông Ûi-tiong koat-tēng chham-ka 2020 nî Tiong-hôa Chit-pāng Soán-siù-hōe, 7 goe̍h 20 tī soán-siù-hōe lāi-té tī tē-it lûn hō͘ Bī-choân Liông soán tio̍h, chiâⁿ-chò hit-tang ê soán-siù chiōng-goân, pēng-chhiáⁿ kah Bī-choân Liông chhiam--loeh chi̍t-hūn 5-tang 3-kó͘-goe̍h, chóng kè-ta̍t Sin-Tâi-phiò 6052-bān ê ha̍p-iok.

### Tâi-kǹg Hiông-eng
2025 nî 12 goe̍h 24, Ông Ûi-tiong ka-bêng Tiong-hôa Chit-pāng Tâi-kǹg Hiông-eng.

## Chit-pāng Seng-gâi Sêng-chek
### Bí-kok Chit-pāng Tāi-liân-bêng

### Hân-kok Chit-pāng

### Tiong-hôa Chit-pāng

## Chham-khó Chu-liāu

## Gōa-pō͘ Liân-kiat

*
*
*